Шэджэмдэсхэр поплъэ
Налшык къалэ олимп мафIэ зэIэпахыр къыщезыхьэкIыну къыхахахэм яхэтщ Шэджэм муниципальнэ куейм и спортсменищ.
Ахэр армэ Iэпщэрыбанэ зауэмкIэ спортым и мастерхэм я кандидат, Лашынкъей къуажэм дэт спорт школым и тренер-егъэджакIуэ Бетыгъуэн Руслан, боксымкIэ спортым и мастер Энеев Кязим, бэнэкIэ хуитымкIэ спортым и мастер, 2012 гъэм Китайм щекIуэкIа дунейпсо зэхьэзэхуэм щытекIуа ЦIыпIынэ Альберт сымэщ.
— Олимп мафIэм лъэIэсыну дэтхэнэми къыхуихуэркъым. Апхуэдэ Iэмал зэрызгъуэтар, абы хэтыну адрейхэми хуэдэу, си дежкIэ щIыхьышхуэу икIи жэуаплыныгъэ ин зыпылъу къызолъытэ. Мыхьэнэшхуэ зиIэ а Iуэхугъуэм сызэрыпыщIам сыщогуфIыкI, — къыджиIащ Бетыгъуэн Руслан.
Олимп мафIэр кърагъэблэгъэнущ, ар къезыхьэкIынухэр эстафетэм и кIыхьагъкIэ щыдаIыгъынущ Шэджэм куейм и спортсмен, тренер 30-м.
